ഏക രക്ഷിതാവിന്റെ കുഞ്ഞുങ്ങളുടെ ജനന രജിസ്ട്രേഷന് അച്ഛന്റെ പേര് വേണ്ട കൊച്ചിഏക രക്ഷിതാവിന്റെയും അവിവാഹിത അമ്മയുടെയും കുഞ്ഞുങ്ങളുടെ ജനന രജിസ്ട്രേഷന് നടത്താന് അച്ഛന്റെ പേര് ഒഴിവാക്കി സര്ക്കാര് പ്രത്യേക അപേക്ഷാഫോറം തയ്യാറക്കണമെന്ന് ഹൈക്കോടതി. നിലവിലെ അപേക്ഷാഫോറത്തില് അച്ഛന്റെ പേര് നിര്ബന്ധമായും ഉള്പ്പെടുത്തണമെന്ന നിബന്ധന ഇത്തരത്തിലുള്ള അമ്മമാരുടെ സ്വകാര്യതയുടെ ലംഘനമാണെന്നും ജസ്റ്റിസ് സതീഷ് നൈനാന് ഉത്തരവില് വ്യക്തമാക്കി. കൃത്രിമ ഗര്ഭധാരണമാര്ഗങ്ങളിലൂടെയും വിവാഹം ചെയ്യാത്ത അമ്മമാരുടെയും കുഞ്ഞുങ്ങളുടെ ജനന സര്ട്ടിഫിക്കറ്റില് അച്ഛന്റെ പേര് നിര്ബന്ധമായും ചേര്ക്കണമെന്ന വ്യവസ്ഥ റദ്ദാക്കണമെന്നാവശ്യപ്പെട്ട് ഒരു സ്ത്രീ നല്കിയ ഹര്ജിയിലാണ് ഉത്തരവ്. അസിസ്റ്റഡ് റിപ്രൊഡക്ടീവ് ടെക്നോളജീസ് എആര്ടിവഴി ഗര്ഭിണിയാകുമ്ബോള് ബീജദാതാവിന്റെ പേര് എല്ലായിപ്പോഴും വെളിപ്പെടുത്തേണ്ട ആവശ്യമില്ല. ഇവരുടെ കുഞ്ഞുങ്ങളുടെ ജനന രജിസ്ട്രേഷന് സമയത്ത് എആര്ടി മാര്ഗത്തിലൂടെയുള്ള കുഞ്ഞാണെന്ന സത്യവാങ്മൂലവും മെഡിക്കല്രേഖയും ഹാജരാക്കിയാല് പ്രത്യേക അപേക്ഷാഫോറം നല്കി രജിസ്ട്രേഷന് നടത്തണമെന്നും കോടതി നിര്ദേശിച്ചു. നിലവിലെ അപേക്ഷാഫോറത്തില് അമ്മയുടെ പേര് എഴുതിയശേഷം അച്ഛന്റെ പേരിന്റെ സ്ഥാനം ഒഴിച്ചിടുന്നത് അമ്മയുടെ മൗലികാവകാശങ്ങളായ അന്തസ്സിന്റെയും സ്വകാര്യതയുടെയും സ്വാതന്ത്ര്യത്തിന്റെയും ലംഘനമാണെന്ന് ഹര്ജിയില് പറയുന്നു. ജനന, മരണ സര്ട്ടിഫിക്കറ്റുകളില് അച്ഛന്റെ പേരും വിദ്യാഭ്യാസവും തൊഴിലും മറ്റ് വിവരങ്ങളും ചോദിക്കുമ്ബോള് അമ്മയുടെ പേരുപോലും ചോദിക്കുന്നില്ലെന്നും ഹര്ജിയില് പറഞ്ഞു. വിവാഹമോചനം നേടിയ താന് അജ്ഞാതദാതാവിന്റെ ബീജം സ്വീകരിച്ച് ഇന്വിട്രോ ഫെര്ട്ടിലൈസേഷനിലൂടെയാണ് ഗര്ഭിണിയായതെന്നും ഈ വിവരം മറ്റുള്ളവരോട് പറയാന് കഴിയില്ലെന്നും ഹര്ജിക്കാരി ചൂണ്ടിക്കാട്ടി. എട്ടുമാസം ഗര്ഭിണിയായ പരാതിക്കാരിയുടെ ആവശ്യത്തിന്റെ അടിയന്തര സ്വഭാവം കണക്കിലെടുത്ത് ഇത്തരത്തിലുണ്ടാകുന്ന കുട്ടികളുടെ ജനനവും മരണവും രജിസ്റ്റര് ചെയ്യാന് പ്രത്യേക ഫോറം ഉള്പ്പെടെ തയ്യാറാക്കാന് സര്ക്കാര് അടിയന്തര നടപടി സ്വീകരിക്കണമെന്നും കോടതി നിര്ദേശിച്ചു.